title: Tola
text: Iste articlo tracta sobre as tolas. Ta o municipio d'a provincia de Zamora, se veiga Tola (Zamora).
  
  As tolas (puet estar que d'o latín <TABULA) son as tablas de madera u planchas de qualsiquier atro material resistent y de poco peso con as quals se cubilla bellas construccions, en fendo parte d'o tellau.
  
  A tamas que en Aragón, como en a mayor parte d'a Peninsula Iberica, no ye guaire freqüent l'arquitectura con tellaus de madera, existe nuclios en l'Alto Aragón y sobre tot en qualques vals inmediatas a o Pireneu axial a on que, por a poca disponibilidat de buens materials ta cubillar as edificacions, se'n heba emplegau tradicionalment ta fer de tellau a bells edificios, mas que mas secundarios, como pallers u quadras. Son eixemplos de vals a on que encara en l'actualidat se puede veyer qualques bordas con cubiertas de tolas a de Tella y a de la Comuna.
  
  Anque o termin, orichinalment, se referiba a las tolas de madera, a decadencia de l'uso d'iste material en as construccions y l'aparición y cheneralización a lo largo d'o sieglo XX de belatros materials artificials de prestacions similars pero mas duración, como o plastico, a tela asfaltica u o fibrocemento, ha feito que se trasladás a las planchas d'istos o nombre de tolas. En l'actualidat, o que con mas freqüencia se denomina como tolas, en bells puestos de l'Alto Aragón, son as populars planchas de fibrocemento y materials plasticos.
  
  Imáchens
  
  Se veiga tamién 
  Tella (material de construcción)
  Lenastra
  Lera
  Tellato
  
  Materials de construcción